Papersnake/gushiwen huggingface dataset:
寄答参寥五首 其二
张耒（宋代）

苏公守吴兴，山水方有主。子兮从之游，挂锡当可驻。

尘埃困孤鹤，念子久失所。秋风展其翼，道使万里去。

青云引高唳，爽绝谁敢伍。予驹欲西秣，东我江海橹。

平生二三子，往往在南土。子才得所乐，我拙日益鲁。

拳拳相思心，契阔不得语。
忆昔三首 其三
王世贞（明代）

更忆南巡汉武皇，楼船车马郁相望。轻裘鄠杜张公子，挟瑟邯郸吕氏倡。

秋净旌旗营细柳，夜深烽火猎长杨。孤臣尚有遗弓泪，不见当时折槛郎。
次韵七首
苏泂（宋代）

废田为屋宇，困士学农桑。
来者或相问，耕焉安得堂。
为言吾欲醉，且去客无妨。
信有痴人梦，宁甘草径荒。
昭君怨四首
曹勋（宋代）

人生无定端，万事固难料。
美好招世患，才謟过忠告。
正淑不自媚，私谒事妍笑。
入宫逾十年，嫉妒掩称道。
疎贱难来容，况复昧倾巧。
一朝见排弃，众笑蛾眉好。
驱车临出门，盛饰舒怀抱。
不怨君王远，不怨父兄老。
唯怨蛾眉悮一生，荣枯不得同百草。
宋颂九首·圣武
石介（宋代）

弃甲以归，处彼北隩。
千斯年兮，永以为好。
边人其安，养幼送老。
民有肥田，马有茂草。
威德远兮，思我圣考。
河传
孙光宪（五代）

太平天子，等闲游戏，疏河千里。柳如丝，偎倚。

绿波春水，长淮风不起¤

如花殿脚三千女，争云雨，何处留人住？锦帆风，

烟际红，烧空，魂迷大业中。

柳拖金缕，著烟笼雾，濛濛落絮。凤凰舟上楚女，

妙舞，雷喧波上鼓¤

龙争虎战分中土。人无主，桃叶江南渡。襞花笺，

艳思牵，成篇，宫娥相与传。

花落，烟薄。谢家池阁，寂寞春深。翠蛾轻敛意沈吟，

沾襟，无人知此心¤

玉炉香断霜灰冷，帘铺影，梁燕归红杏。晚来天，

空悄然。孤眠，枕檀云髻偏。

风飐，波敛。团荷闪闪，珠倾露点。木兰舟上，

何处吴娃越艳？藕花红照脸¤

大堤狂杀襄阳客。烟波隔，渺渺湖光白。身已归，

心不归。斜晖，远汀鸂鶒飞。
出郊再用韵赋三解 其八
吴潜（宋代）

午香一缕篆烟收，攲枕方床此景悠。便觉梦寻桃叶渡，不知身景菊花洲。

簿书堆里挨排日，砧杵声中断送秋。坏户蛰虫犹识候，人生知觉似渠不。
送永寿王赞府径归县（得蝉字）
岑参（唐代）

当官接闲暇，暂得归林泉。百里路不宿，两乡山复连。

夜深露湿簟，月出风惊蝉。且尽主人酒，为君从醉眠。
示蜑
唐庚（宋代）

先君捐馆年，六十畸三算。我今四十三，始得幼子蜑。

馀龄继前躅，蜑也才及冠。况复未可知，孝章积忧叹。

禄养岂不欲，兹事觉已缓。但爱眉目秀，体质净如盥。

顾瞻既精神，怀抱亦气岸。今者新剔发，莹若珠未贯。

见之令人清，面拥疲手腕。辄然攫吾须，霜雪落几案。

岂惟不肯嗔，更付一笑粲。骨肉今远矣，恃汝慰奔窜。

行当从诸兄，诵书喧里闬。而我于经术，粗能分句断。

发蒙要师资，心孔为开钻。许慎专偏傍，张华休史汉。

吾家业儒久，舍此无别段。不应缘一噎，便欲废炊爨。

及亲三釜足，未用万户酂。人生百年期，我今特未半。
满江红 其十一 郑园看梅
吴潜（宋代）

安晚堂前，梅开尽、都无留萼。依旧是、铁心老子，故情堪托。

长恐旧阳脂粉污，肯教摩诘丹青摸。纵沈香、为榭彩为园，难安著。

高节耸，清名邈。繁李俗，粗桃恶。但山矾行辈，可来参错。

六出不妨添羽翼，百花岂愿当头角。尽暗香、疏影了平生，何其乐。
李华
沈辽（宋代）

山僧种李华，华白谁肯折。春风欲去时，庭前纷如雪。

绿叶始有芽，繁香且未歇。郁陶何可道，空庭步明月。
淳熙七年春帖子·光尧寿圣宪天体道性仁诚德
崔敦诗（宋代）

聚景园中芳意换，望湖楼下绿波长。
厖眉自识车音美，时有絪緼夹道香。
补疏斋题鹅湖
李谨思（宋代）

客来谁与期，微钟度山椒。
松风如起予，间以笙与箫。
逸响谅斯存，幽踪莽难招。
极目不知还，新诗坐泬寥。
送郡侯段正卿北行 其二
李俊民（金朝）

猎猎霜风堕指寒，一鞭行色抵天山。马嘶衰草孤烟外，雁没长空落照间。

入塞尽穿毡帐过，去乡须待锦衣还。功名大抵黄粱梦，薄有田园便好闲。
如梦令（催梅雪）
吕胜己（宋代）

梅雪渐当时候。访问全无消耗。凭仗小阳春，催取南枝先到。然后。然后。雪月交光同照。
哀赵彝鼎
曹家达（清代）

东方未明太白高，霜华满野金鸡号。儒生有命轻鸿毛，在三之节不敢逃。

吁嗟江水何滔滔，死为鬼雄愧尔曹。西山薇蕨心向往，天地为尔久怅惘。
题扇上钓鱼图 其二
贺钦（明代）

倚杖看闾山，垂纶钓淩水。山头宿雾开，水面清风起。
题葛稚川移家图
周弼（宋代）

稚川移家入空谷，手招白云守茅屋。
惟恐人窥鍊药鑪，锁断青峦泻垂瀑。
只留一径通飞鸟，其间想透三仙岛。
野童犹摘凤文梨，村老闲锄燕胎草。
人将外物为真物，反笑山栖衰草窟。
玉臼丹成兔欲眠，蚯蚓黄蒿几钻骨。
此去世间应不远，尚存犹可分苔藓。
两幅生绡若为凭，先寄胡麻与鸡犬。
偈公六十五首
释咸杰（宋代）

今佛放光明，助发实相义。
然有诸比丘，是中难比况。
南楼对月
赵介（明代）

夜上南楼看月色，水晶帘卷银河碧。冰轮倒射沧波寒，对此清光是何夕。

举酒邀月真吾酬，夜长不用秉烛游。万里凉风满襟袖，洞庭七泽涵清秋。

秋声冷拂珊瑚树，湘娥鼓瑟鲛人语。试吹玉管遏行云，曲中仿佛霓裳舞。

霓裳舞罢回明珰，北斗已挂西山旁。但愿清尊长对月，今人古人何足伤。
次韵李景安提学同过伯几
方回（元代）

宦学因之当卜居，定能骑舫遍林湖。
遗编早已探千古，绪论何难夺万夫，
近日人才愁閴寂。此君风味极芳腴，
香山老子閒无事，张丈殷兄或许呼。
章泉言语妙天下知仆无诗能且示识面乃时以佳
曹彦约（宋代）

珍重章泉辱寄书，应疑不复梦康庐。
本无学术安时论，误入班行拱帝居。
老矣应招宁为禄，时乎归钓亦非渔。
宦情山色常如此，欲去迟行愧二疏。
翰林侍读学士尚书右丞李公挽辞三首
苏颂（宋代）

岁晚轘辕道，神归嵩少原。
百年封域广，三品葬仪尊。
笳吹迎风急，帷裳蔽日昏。
洛人应堕泪，几世见铭旛。
怨郎诗
卓文君(存疑)（两汉）

一朝别后，二地相悬。
只说是三四月，又谁知五六年？
七弦琴无心弹，八行书无可传。
九连环从中折断，十里长亭望眼欲穿。
百思想，千系念，万般无奈把郎怨。
万语千言说不完，百无聊赖，十依栏杆。
重九登高看孤雁，八月仲秋月圆人不圆。
七月半，秉烛烧香问苍天，
六月伏天，人人摇扇我心寒。
五月石榴红似火，偏遇阵阵冷雨浇花端。
四月枇杷未黄，我欲对镜心意乱。
忽匆匆，三月桃花随水转。
飘零零，二月风筝线儿断。
噫，郎呀郎，巴不得下一世，你为女来我做男。
过漂母祠
秦文超（清代）

清淮水涨岸添痕，望畏长堤古庙存。一饭偶然怜饿者，千金何必重王孙。

母能忘报真高谊，汉不酬功实寡恩。我亦江湖垂钓客，经过聊为荐芳荪。
梦萱为新斋兄赋
朱诚泳（明代）

当年堂北萱花开，慈亲正少儿提孩。今日慈亲竟何逝，忽惊风提萱花摧。

谁道吾家风景好，慈闱寂寞萱花老。罔极常思鞠我恩，未应唤作忘忧草。

长夜沈沈宫漏迟，氤氲宝篆销金猊。神游天上隔风提，今夕分明梦见之。

醒来感叹情何极，举目茫茫泪沾臆。伤心不忍睹兹花，尘满北堂空伫立。

徘徊我亦绕花傍，仙源一脉同天潢。七龄慈母早见背，此恨相为天地长。
豫章东湖
戴复古（宋代）

亭亭绿荷叶，密密罩清波。为见湖光少，却嫌荷叶多。
偈一百二十首 其一○三
释怀深（宋代）

身心一如，身外无馀。便恁么会，缘木求鱼。
寺中侨居
曾原（宋代）

懒出前山去，得闲唯访僧。
窗寒依瘦石，屋老络枯藤。
赴饭听堂鼓，看书傍佛灯。
西南有孤塔，扶杖亦时登。
南至前一日诣斋宫斋宿 其二
弘历（清代）

槐柳成行界道明，铜壶漏永午窗晴。篆烟微袅心如水，寂静阶墀近太清。
宫词
王仲修（宋代）

暴衣楼上清秋夜，河鼓星临十二城。
银汉无梁不可渡，牵牛织女若为情。
贺新郎 其十二 九月龙爪槐登高有感圣秋邮沂诸故人同集者为檗子方虎介玉雪客时金粟将南归矣
龚鼎孳（清代）

古陌纤尘卷。恰重阳、好秋节气，恶缘耝遣。十载双盘龙树老，井恶残云流泫。

空阔地、素沙铺茧。满眼江山风叶下，顿伤离、感旧心难浅。

觞咏兴，强支展。

昔游踪迹依稀显。叹星霜、销磨未尽，石坪金扁。后夜犊车曾轣辘，响乱寺门荒犬。

俯仰恨、余生宁免。手把茱萸乡思急，管明年、高会何人典。

天似练，一鸿剪。
虫灾诗
刘迁（明代）

夙夜徵车发，侵晓近田庐。举手问田夫，今岁田何如？

田夫前致语，虫食已无余。嗟我同妇子，黾勉事新畬。

三月谷方贵，不食种污菹。五月常挥汗，称贷自耘锄。

七月禾苗起，穰穰望满车。忽遭此虫食，昔望今已虚。

何以供赋税，何以为糇糈？妻孥恐不保，谁能守归闾？

凄凉语不绝，策马入邱墟。谷叶尽委地，惟有穗疏疏。

虫食犹不已，蔓延及草苴。无能畀炎火，捉虫强吞诸。

与其害民命，无宁且食余。田夫视亦叹，与之共欷歔。

殷勤嘱田夫，莫为秋作沮。露白已八月，虫死金风嘘。

努力崇勤俭，糗饭更草茹。藨蓘有丰年，不必苦踌躇。
曹仁宪谨荣寿 其四
张国才（清代）

记得下车政绩宣，甘棠载咏入诗篇。澄清揽辔知公志，愿更弼时重仔肩。
梅
朱淑真（宋代）

雪格冰姿蜡蒂红，水边山畔淡烟笼。江风也似知人意，密递清香到室中。
题徐大临湖乡小景
张大受（明代）

鸟背岚光过夕汀，碎萍鱼唼水花腥。青山一角湖三面，记是塘西乙未亭。
和沈守持要题谢公楼额
陈傅良（宋代）

危楼何在水云中，穿市牙旗退自公。
闲作此来横笛夜，爱看人醉落帆风。
欢呼夹道江声合，硬语蟠空客技穷。
姓字从今联沈谢，不知千古更谁同。
谒岳王观铁秦桧像二首 其二
王季珠（清代）

谋害忠良罪莫饶，我为秦魄遣无聊。铁人亏得王前跪，臭气应由香火消。
豫庵三瑞诗 鹓竹
岳珂（宋代）

雷雨新头角，烟霄旧羽翰。联根方拔象，接翼更停鸾。

紫锦双翻箨，青铜并倚竿。摩穹端有待，聊复护雕阑。
次韵居甫六绝句 其二
许及之（宋代）

自入春来少见晴，雨愁花思共冥冥。浮红吹却浑閒事，正要秧针出水青。
蝶恋花
石孝友（宋代）

寒卸园林春已透。红著溪梅，绿染前堤柳。见个人人今感旧。引杯相属蒲塘酒。

金缕歌中眉黛皱。多少闲愁，借与伤春瘦。明日马啼浮野秀。柳颦梅惨空回首。
偈颂一百六十首
释宗杲（宋代）

才方八月中秋，又是九月十五。
唯有这个不迁，一众耳闻目睹。
万菊轩
苏轼（宋代）

一轩高为黄花设，富拟人间万石君。
佳本尽从方外得，异香多石月中闻。
引泉北涧分清露，开迳南山破白云。
此意欲为知者道，陶翁犹自未离群。
闻河南山东得雨识喜
弘历（清代）

齐郑麦为秋，所需三月雨。向接方伯奏，东郊趾待举。

晨夙望南云，默祷心怇怇。油然亦屡作，霈兮方延伫。

不迟数日间，邮传递佳语。既欣一犁深，更幸两州普。

岂惟滋来牟，兼可播稌黍。眉舒有馀望，心沃无繁苦。

繄余德凉薄，诚格敢自诩。祗此省岁心，绥丰愿海宇。

去冬三白兆，春霖润膏土。皇州景色佳，花柳纷烟墅。

察近而略遐，此戒铭心所。忆昔扶风守，所虑百里许。

彼喜尚艰致，我喜岂易睹。
风水洞闻二禽
苏轼（宋代）

林外一声青竹笋，坐间半醉白头翁。
春山最好不归去，惭愧春禽解劝侬。
脩竹吟和邬户曹佩之十二首 其一
顾璘（明代）

二月金陵桃李花，春风吹醉五侯家。脩脩画省筼筜谷，玉气蒸云化碧霞。
题程时昭所藏画鹤图
边贡（明代）

程侯手持双鹤图，索我为作双鹤篇。高堂展玩羽翮动，碧落青丘如眼前。

丹青尔何人，天机入幽渺。断霞殷殷江日晓，双鹤如人立松杪。

跂者自跂鸣者鸣，华亭辽邈缑山杳。宛转如思珠树林，苍茫谁识九皋心。

吴王郭里秋尘满，汉帝坛前春草深。西山玉台不可见，东溟金灶已难寻。

吾想丹青人，前身恐兹物。华表归来气纡郁，五里徘徊月中宿，不然形神安彷佛。

程侯程侯霄汉姿，三春作郡楚江湄。休令怨唳分行去，化履升云会有时。
生查子（拒霜花）
李处全（宋代）

庭户晓光中，帘幕秋光里。曲沼绮疏横，几处新妆洗。

红脸露轻匀，翠袖风频倚。鸾鉴不须开，自有窗前水。
招谢居安
朱松（宋代）

暗中摸索故难忘，客舍相逢话最长。更有异书分我读，只无名酒与君觞。
曲坊
周文璞（宋代）

曲坊才尽上湖船，笑问云山欠酒钱。
两行柳丝黄不断，不知身在御园边。
西塞山泊渔家
皮日休（唐代）

白纶巾下发如丝，静倚枫根坐钓矶。
中妇桑村挑叶去，小儿沙市买蓑归。
雨来莼菜流船滑，春后鲈鱼坠钓肥。
西塞山前终日客，隔波相羡尽依依。
书来上人房
王之道（宋代）

十里清风水拍天，老僧斋罢抱头眠。
丹楹画栋看摧厌，好为僧伽作胜缘。
浣溪沙（木樨）
杨泽民（宋代）

金粟蒙茸翠叶垂。月宫仙种下天涯。儿曹攀折有云梯。

枕畔幽芳醒睡思，炉中换骨脱金泥。待持金翦怕儿啼。
玲珑石
黎民表（明代）

险类天门凿，奇方日观悬。云移根尚湿，雨滴溜成穿。

偃壑知灵草，窥窗有瑞烟。可怜醒酒处，树木旧平泉。
送梵才大师归天台
钱惟演（宋代）

汉苑辞千柰，仙丘访五芝。
汲瓶春溜满，卷裓晓云滋。
望刹青龙起，观涛白马驰。
红楼曾应制，佳句咏朝緌。
浣溪沙
顾若璞（明代）

嫩柳牵丝覆绮窗。起来无绪理明珰。恼人最是日初长。

三尺乌云随意挽，两条却月待萧郎。胡琴闲放竹方床。
拜星月慢·夜色催更
周邦彦（宋代）

夜色催更，清尘收露，小曲幽坊月暗。竹槛灯窗，识秋娘庭院。笑月遇，似觉琼枝玉树月倚，暖日明霞光烂。水眄兰情，总平生稀见。
画图中、旧识春风面。谁知道、自到瑶台畔。眷恋雨润云温，苦惊风吹散。念荒寒、寄宿无人馆。重门闭、败壁秋虫叹。怎奈何、一缕月思，隔溪山不断。
调王季恭省干
苏籀（宋代）

治干怪君呼滑八，话言明府取王丞。
九皋未省山雌雉，三窟不逃秋角鹰。
僮鬻斛珠如许价，官居鼎钺最难胜。
孰令手版投耕耒，苦慕如汤厌若冰。
百字令 病怀
丁采芝（清代）

露华侵晓，酿春寒种种，动人愁绝。底事三更眠不稳，窗外雨声凄切。

细数铜壶，频添绣被，兽碳红炉灭。心情无那，不知还向谁说。

况是十载离家，半生作客，入世遭磨折。辛苦好偿儿女债，赢得病怀如结。

梦绕青门，枕凝红泪，瘦影横残月。晨鸡三唱，醒来又听檐铁。
送孙从之司业持节湖南二首
杨万里（宋代）

金家先遯却谁知，匹马西归也大奇。
出尽莫嫌三宿恋，坏麻不大七年迟。
风生折槛人无古，水遶圜桥士有师。
六一澹庵乔木在，今秋新长雪霜枝。
简郑山启
尤珍（清代）

闭关屏人事，悠然习琴书。春色从天来，梅花发庭除。

眷言同心友，音尘一何疏。道里岂云远，咫尺东西居。

日暮方停云，好风吹敝庐。中庭望明月，伫立空踟蹰。
奉陪袁银台游海云寺
屈修（明代）

揽衣旧识雷峰路，不到雷峰四十年。步履得陪林下客，笑谈真出世中仙。

楼台远近来山色，村舍周回绕稻田。欲拚余生筑茅屋，学参黄蘖白头禅。
喜雨用前韵
王十朋（宋代）

去年春夏人苦雨，今年春夏人厌晴。水枯秧老农务急，霈然膏泽来太清。

小民易怨亦易喜，不知天意常分明。何须频祷应上公，但起夏禹陈五行。

五风十雨尧舜世，自古天意缘人情。今兹一雨荷帝力，龙神社鬼无妄争。

南亩有馀人意足，蚕已三眠更三浴。
泛舟
王士元（宋代）

大江东去万峰环，身在云烟缥缈间。却唤榜人催打桨，前途更有好青山。
木兰花慢 代人作
刘敏中（元代）

渺云间天淡，离别意、一消魂。忆金缕珠喉，冰弦玉笋，明月幽人。风流旧家心事，指南山、松柏托殷勤。烟草夕阳别浦，梨花暮雨重门。浪凭归梦觅行云。肠断几黄昏。甚百种凄凉，一般寂寞，两地平分。多情料应有语，道卿卿、不惜锁窗春。为谢倩桃风柳，不禁鞍马红尘。
画笥有二粉头各题一绝
刘克庄（宋代）

裕陵临御始，像祭武襄公。
郜六何为者，图形一禁中。
和同官问耳疾六首
曹勋（宋代）

袁宏方咏史，江总得随时。
归兴连天去，文盟落笔知。
雨多移蚁垤，花过静蜂儿。
赖有西斋友，薰风正入诗。
题张公洞
王繹（宋代）

高上宸居隔紫烟，洞中金闕暗相连。
辅光灶冷留香壤，太素渊清涌玉泉。
后夜龙归云浪湿，未明人起月华鲜。
秋光不老岩前麓，到此偷闲亦自贤。
庐山杂兴 其五
释道潜（宋代）

少文好山林，每往辄忘归。余生千载后，独与斯人违。

朅来炉峰下，结宇聊栖迟。长林拱茂木，九夏遗炎曦。

溪雨昼忽破，藤花照清漪。黄鹂语深竹，可听不可窥。
戊三月夏五过抱朴岩
葛天民（宋代）

北窗隐隐透南薰，老子全身是此君。
冷入鱼腮池面雨，静连禽语树头云。
苔因觅句行来破，石为观空坐得温。
时事自多无耳听，长安虽近不曾闻。
百官乘月早朝听残漏
莫宣卿（唐代）

建礼俨朝冠，重门耿夜阑。碧空蟾魄度，清禁漏声残。

候晓车舆合，凌霜剑佩寒。星河犹皎皎，银箭尚珊珊。

杳霭祥光起，霏微瑞气攒。忻逢圣明代，长愿接鹓鸾。
和高季明玉溪晓步
陈兴宗（宋代）

物外有佳趣，尘中劳苦形。
芒鞋枝短藜，快哉得松扃。
萝蔓猿狙悬，古磴苔藓青。
龙出正为雨，碧潭如画屏。
次韵门下刘侍郎直宿寄苏左丞
苏辙（宋代）

雷雨连年起卧龙，穆然台阁有清风。
一时画诺虽云旧，此日都俞本自公。
松竹经霜俱不改，盐梅共鼎固非同。
一篇和遍东西府，六律更成十二宫。
沁园春
葛长庚（宋代）

岁去年来，思量人生，空自沈埋。既这回冬至，一阳来复，便须修既，更莫疑猜。好个鼎炉，见成铅汞，片晌工夫结圣胎。人身里，三千世界，十二楼台。

周年造化安排。只在这些些真妙哉。要先擒日月，后攒星斗，黄庭中畔，化作琼瑰。谁会天机，分明说破，恰似江头雪里梅。丹成后，做些功行，归去蓬莱。
池鹤八绝句。鹤答乌
白居易（唐代）

吾爱栖云上华表，汝多攫肉下田中。

吾音中羽汝声角，琴曲虽同调不同。
海棠
曹彦约（宋代）

一度相逢一度春，不知名姓是何人。
十分国色妆须淡，数点胭何画未匀。
好把东皇为上客，便堪宋玉作西邻。
临邛道士今何在，说与唐宗是太真。
寄赠宋玉叔观察署中
白胤谦（清代）

按节重为万里行，云山到处客愁轻。漫夸宋玉才难并，解识文翁化早成。

玉垒晴开翡翠色，锦江月落子规声。少陵佳句从来惯，莫倚能兼吏隐名。
钱成夫编脩
袁华（明代）

忆昔钱塘别，于今十载馀。扶摇鹏鴳异，相失燕鸿如。

代祀临南镇，移家赋卜居。高林疏雨霁，南望正愁予。
送刘元忠学士归陈州省亲
梅尧臣（宋代）

芸香闲秘秩，苏合著新裘。
公子言归日，天王赐问优。
治分周太宰，礼重汉诸侯。
拜庆无如乐，黄金作酒舟。
西风
晁公溯（宋代）

西风何时来，秋声已萧瑟。
卧闻庭前树，终日鸣策策。
虽云未摇庭，惨淡损光泽。
官槐脱高花，稚柏矜独碧。
感兹岁婉娩，客路尚行役。
病骨感秋气，瘧疠苦见迫。
蜗牛犹自庇，狐兔亦有宅。
抱病寄官舍，意气非复昔。
顾无揣摩才，胡为诸侯客。
水亭
邹登龙（宋代）

阑槛玲珑直又横，半临池水着新亭。
拟招鹭宿栽添苇，怕碍鱼行掠去萍。
五月藕花千样锦，四时山色一般青。
有闲来此寻幽赏，莫看人间淡墨屏。
题赤松
郑刚中（宋代）

世谓仙易得，汉武吾所知。
终老坐迷妄，海上求安期。
世谓仙难得，二王等儿嬉。
安期自来顾，一笑相与归。
难易讵能诘，戃恍谁复窥。
千古赤松事，话者君勿疑。
凌遐与倒景，物外非无之。
要须功行满，乃可超尘泥。
无怀轻诞心，鹤鹿浪欲骑。
安期寄语谓世人，初平不是牧羊儿。
答人问仁者安仁
林光朝（宋代）

千年古道万年堤，老牯循循不解迷。
牧子不知何处在，乱山荒草鹧鸪啼。
向常侍
颜延之（南北朝）

向秀甘淡薄，深心托毫素。
探道好渊玄，观书鄙章句。
交吕既鸿轩，攀嵇亦凤举。
流连河里游，恻怆山阳赋。
次韵子瞻过淮见寄兼简孙奕职方三首 其三
苏辙（宋代）

行役饶新喜，临川逢故人。相看对泉石，怜我在埃尘。

会合终多故，分张类有神。南游得如愿，梦想霅溪春。
三月初晚晴寄高缙之三首
陈造（宋代）

人家绣闺闲，湖上妆面新。
湖山箫鼓中，鱼鸟安得驯。
山灵建飞雨，净洗绮罗尘。
即今堤边柳，为谁管残春。
瑶台聚八仙（为野舟赋）
张炎（宋代）

带雨春潮。人不渡、沙外晓色迢遥。自横深静，谁见隔柳停桡。知我知鱼未是乐，转篷闲趁白鸥招。任风飘。夜来酒醒，何处江皋。

泛宅浮家更好，度菰蒲影里，濯足吹箫。坐阅千帆，空竞万里波涛。他年五湖访隐，第一是吴淞第四桥。玄真子、共游烟水，人月俱高。
三月二十三日心禅饷余新面白蜜作二首 其一
释德洪（宋代）

三月东庄新麦熟，碾迟罗细玉尘香。要看十字开笼饼，寄与庵头老俨尝。
寄姜窈窕诗
张叔良（唐代）

几上博山静不焚，匡床愁卧对斜曛。犀梳宝镜人何处？半枕兰香空绿云。
蝶恋花 其三
陈维崧（清代）

五月荆南花未已。各色戎葵，浓淡摇轩砌。闻道街南花更丽，殷勤乞取三升子。

待得明年栽满地。簇绣铺茵，便作花城矣。此是贫家真富贵，人间富贵还如戏。
读唐遗录六绝 其六 冯道
王庭圭（宋代）

大帝四朝咸败事，惟君卖国作功臣。平生自谓痴顽老，晚节仍为谬语人。
杭州郡斋南亭
姚合（唐代）

符印悬腰下，东山不得归。独行南北近，渐老往还稀。

迸笋侵窗长，惊蝉出树飞。田田池上叶，长是使君衣。
和刘丈招与康集同游韦杜
李复（宋代）

潏水桥边纵客车，去天尺五访寻初。
按图韦杜风烟在，遗址隋寻锦绣余。
雨后晚花寒寂历，霜前老树半凋疏。
松间有酒来招我，远约相依造隐庐。
周礼注引逸诗
佚名（先秦）

敕尔瞽。
率尔众工。

奏尔悲诵。
肃肃雝雝。

无怠无凶。
题慎郡王黄山三十六峰图 其二十四 石门
弘历（清代）

灵境多祛人，时复藉人赏。不缘自辟门，谁能镇来往。
病起十首
刘克庄（宋代）

变风而下世无诗，幼学西崑壮耻为。
老去仅名小家数，向来曾识大宗师。
百年不觉皤双鬓，一字谁能断数髭。
诚叟放翁几曾死，著鞭万一许肩随。
秋景 其二 出逢危叶落
刘辰翁（宋代）

四顾欲何之，逢秋出自悲。万山青未了，一叶落何危。

未肯哀穷巷，还因立别歧。有风惊槁木，如鸟坠高枝。

梧柳同如此，江湖事可知。月明疏影出，踏踏露巢攲。
咏紫荆
朱翌（宋代）

鹤骨龙筋结寿枝，红绡紫绮曝仙衣。
只应不奈麻姑爪，独领春风住翠微。
吴傅朋出游丝书求诗
曾几（宋代）

使君官事闲时书，略取万象随指呼。空中游丝定何物，非蚕所吐仍非蛛。

光风霁日青春暮，惹草萦花细于缕。君今幻出一毫端，此秘从来人未睹。

铃斋观者客如云，有无断续吁难分。不知谁束此毛颖，能使字画纤无伦。

尝闻扫垩生雪白，颠草亲承担夫力。世间妙处不可传，心手应时须自得。
过观来石断愚上人留斋微雨旋霁遂行 其一
孙传庭（明代）

灵石知何自，观来几岁华。地幽疏履舄，僧韵带烟霞。

香供雷生菌，元言雨散花。阴晴莫递变，津渡已无差。
午暑憩夜明馆道傍清流激湍可爱所乏者茂林修竹耳二首 其二
李纲（宋代）

宝气何年夜发明，至今邮舍得佳名。我来不暇寻光景，但爱锵金漱玉声。
滤水罗赋附歌
白行简（唐代）

玉卮无当兮安可拟，风飘有声兮不足比。惟滤罗之用也大哉，故去此而取彼。
以昌黎验长常携尺为韵赋笋五首
舒邦佐（宋代）

前晚尚锥锋，昨日突鎗剑。
今朝又稍长，吾曾刻竹验。
寒夜
安鼎奎（清代）

耐冷坐清宵，离情未即抛。犬从深巷吠，门听隔邻敲。

灯暗花生烂，梅寒月挂梢。偶然新得句，呵冻便分抄。
阿那曲 舟中待友
李明岳（明代）

几回闲夜停机杼，支枕蓬窗风许许。吹尽苹香不见人，绕塘寒月痈癗语。
再次韵前篇属印禅师后篇属选上人二首 其二
周孚（宋代）

阿师曾入丹渊室，买马今年得锯牙。树倒藤枯渠解写，老夫真欲笑桃花。
寄庭藻
周孚（宋代）

霜风凛凛战征帆，夜月船窗许对谈。当日心期付张八，莫年诗笔忆陈三。

玉难售楚真堪叹，竽解欺齐窃自惭。垂橐归来未糊口，更烦米价问淮南。
定风波
欧阳修（宋代）

对酒追欢莫负春。春光归去可饶人。昨日红芳今绿树。已暮。残饶飞絮两纷纷。

粉面丽姝歌窈窕。清妙。尊前信任醉醺醺。不是狂心贪燕乐。自觉。年来白发满头新。
齐家吟
金朋说（宋代）

齐家先正己，标准自吾身。
动息从心里，规模卫武箴。
书陇州故关巡简司壁
王云凤（明代）

泉声树色拥行车，问到关头吾祖家。故事尚传当日叟，近年初改旧时衙。

前山鹦鹉何言语，别院梧桐几岁华。冢上青松今已拱，不堪挥泪夕阳斜。
春后喜晴
方回（元代）

挈身归卧万山中，多谢灯花夜夜红。
老病面颜开鼓色，雪霜天地转春风。
菜鲜果脆深杯酌，衾汗鞋泥慢火烘。
宽著心肠任时运，一顽能御百忧攻。
寿定叟弟 其三
张栻（宋代）

向来相望各天涯，两载团栾似旧时。只恐桐江来趣驾，明年把酒又相思。
松棚
洪刍（宋代）

南山落落千尺松，干云蔽日摇青葱。盘根错节岁月古，龙吟虎啸号悲风。

北山文杏中梁栋，我材臃肿非世用。脩枝细叶幸有馀，赪肩大束那辞送。

承以高竹青扶疏，置君宽闲之玉除。倏如乱云驻车盖，恍似广庭张拂庐。

垂头塌翼下孔翠，张鳞摆鬣来鲸鱼。穿空入隙清飙吹，疑有万壑哀声随。

羲和按辔不驰骋，炎官火伞将安施。朅来投荒近循海，日坐板屋如蒸炊。

南山苍官怜我热，遗我七鬣千孙枝。但令脩干青青多，温风烈日如予何。
哀梅麓楼寺丞
释文珦（宋代）

道与时人背，多因得所深。
文章知古印，忠孝一生心。
棘冷难承泽梅残只在林。空门翻有泪，
断断是知音。
送张侍郎归省
林季仲（宋代）

时时去弄老莱衣，也似何蕃岁一归。
相送江头无一语，寸心遥与白云飞。
谢李宣差惠采石酒
朱晞颜（宋代）

仙人手酿春云液，粼粼满贮澄江碧。透封清带蜜脾香，醉魂飞堕危矶石。

使君⽟食来天家，日给上尊承世泽。年来净洗豪华姿，苦茗清谈留坐客。

独怜樵悴泽中吟，遣赐殷勤慰醒魄。枯肠顿扫糠籺馀，入髓春风散无迹。

自惭监税常苦贫，得遇监州百忧释。但教有酒有螯持，醉饱从今肯求益。
思平泉树石杂咏一十首。泛池舟
李德裕（唐代）

桂舟兰作枻，芬芳皆绝世。只可弄潺湲，焉能济大川。

树悬凉夜月，风散碧潭烟。未得同鱼子，菱歌共扣舷。
喜雪歌
朱瞻基（明代）

一冬晴明人不厌，腊月雪飞尤所喜。
从古农占重三白，来年有所预可拟。
昨夜长风广莫来，号空卷地初停雷。
斯须漫漫撒玉屑，千树万树梅花开。
大地平铺皆一色，光辉未数琼瑶白。
四山苍翠不可寻，但见凌空耸银壁。
凭高四顾真奇观，日上扶桑朝不寒。
昔人劳农享腊惟此时，更说来年丰有期。
村村腰鼓聚宴饮，庶几时平今见之。
嗟予菲德临九五，燮理功能寄丞辅。
举觞相乐拜天庥，永念皇天与皇祖。
过宿仲高馆中
曾仕鉴（明代）

已别留仍驻，残更语不归。盘荷风搅影，枝鹊月惊飞。

儒术时何补，交情尔较稀。风波各努力，万事易沾衣。
句
李良臣（宋代）

勿贻麟楦笑，千古愧公卿。
感秋
陆游（宋代）

秋色关河外，秋声天地间，壮士感此时，朝镜凋朱颜。
一身寄空感，万里梦天山，噫呜怒眦裂，愤激悲涕潸。
古来真龙驹，未必置天闲；长松倒涧壑，委弃同蓁菅。
得志未可测，谈笑济时艰，凛然出师表，一字不可删。
十忆偈
释清远（宋代）

一从三拜后，千古错流通。永日无人到，萧萧桧柏风。
谢制帅高卿剡四首
陈造（宋代）

宰邑非良才，朴拙瞢信己。
曾无补毫发，粗不畏首尾。
倚公造物手，袭璧护玷毁。
世有百谪余，观旁首重稽。
旅馆
毛国翰（清代）

西风吹雁渡江关，高阁梧桐露叶殷。为客独看秋尽月，还家多上梦中山。

南浮路接苍梧外，北望云迷紫极间。献赋十年犹未遇，陆离长剑土花斑。
挽薛艮斋 其一
钱佖（宋代）

蚤悟传心学，精微造本原。读书残万卷，落笔动千言。

孤邑验英略，流民感至恩。颜亡虽可痛，自有不亡存。
文约用韵请别作此留之并柬签判李丈
李流谦（宋代）

平生心知我与君，余子碌碌耳未闻。
相思辄命嵇吕驾，醉饮仍未孟公门。
山城牢落情易动，翻郄便作思家梦。
笑言伏腊未一有，归办黄虀三百瓮。
君才何止吞四溟，新诗育过牙生津。
猗那清庙复在眼，此作未许秦火焚。
吾家丈人似居易，落笔成章了无讳。
相从更作百篇诗，且尽中山千日醉。
晓晴示同寓诸子
庄令舆（清代）

碧空片片雨云轻，日射疏棂曙色明。三径晓晴飞蝶影，六街春暖卖花声。

经营兰圃兼蔬圃，料理茶铛及酒铛。赖有素心晨夕共，天涯风景倍关情。
落花吟 其二
郭棐（明代）

芳树阴连穗苑东，春残那复有殷红。影摇院里三更月，香堕楼前一笛风。

杜咏悠悠惟写恨，殷怀咄咄祇书空。可怜九十韶光丽，虚入邯郸客梦中。
句
石延年（宋代）

海云含雨重，江树带蝉疏。
闻鸠
薛季宣（宋代）

桃李无情花自妍，竹根行复破苔痕。新妇抱儿未归去，愧死鹁姑啼满园。
待月二首 其二
费墨娟（清代）

待月西楼卷翠罗，夜天如水泻银河。夜深朗韵徘徊久，竹露无声坠碧柯。
张功甫许见访以诗坚其约
陆游（宋代）

零落汀苹露气清，北窗昨夜已秋声。
书来屡有入东约，坐上极思虚左迎。
激烈哦诗殷金石，纵横落笔走蛟鲸。
吾曹此事期千载，老眼相逢剩要惊。
无题三首
马廷鸾（宋代）

口语甘时心独异，中边甜处味方宜。
诗情合荐东坡老，惭愧当年蜜荔枝。
丁卯元日十首
刘克庄（宋代）

帝服尧丧礼制终，南衙万玉贺廷中。
遥知祝了三宫寿，相率回班贺相公。
山中吟七首 其四
毛珝（宋代）

山翁不能文，亦免时流笑。早爱沧浪歌，知词不知调。

长年山水间，所业只耕钓。偶得千龄龟，遂通八卦兆。
题项二秀才半华书屋
皇甫汸（明代）

永嘉古名郡，山水胜尝闻。幽馆逢初构，华峰已半分。

亭虚堪听雨，径密若迷云。康乐娱情处，清辉直待君。
和张达道先生三首
曹勋（宋代）

先生道价彻云空，凛凛撑天玉一峰。
我亦何知求至理，颇如纤筵扣洪钟。
和阮亭《秋柳》诗原韵（四首选二）
冒襄（清代）

南浦西风合断魂，数枝清影立朱门。
可知春去浑无迹，忽地霜朱渐有痕。
家世凄凉灵武殿，腰肢憔悴莫愁村。
曲中旧侣如相忆，急管哀筝与细论。

红闺紫塞昼飞霜，顾影羞窥白玉塘。
近日心情惟短笛，当年花絮已空箱。
梦残舞榭还歌榭，泪落岐王与薛王。
回首三春攀折苦，错教根植善和坊。
江水出峡
曾丰（宋代）

衢婺徽严水固豪，其如所至与山遭。
当难进处虽回避，到不平时辄怒号。
出峡冲开崖脚阔，迎潮激起浪头高。
乘风终作归墟去，略涌三山驾六鳌。
代贵公主
李商隐（唐代）

芳条得意红，飘落忽西东。分逐春风去，风回得故丛。

明朝金井露，始看忆春风。
漳泉分地神篆
佚名（唐代）

漳泉两州，分地太平。永安龙溪，山高气清。

千年不惑，万古作程。
寄外
许权（清代）

柳风梅雨路漫漫，身不成飞著翅难。除是今宵同入梦，梦时权作醒时看。
卜园居二首 其一
张诩（明代）

未老侵寻百病加，辟园还种邵平瓜。人间膏火心消尽，底用松花啖一车。
青龙陈君挽词四首
林亦之（宋代）

明月青灯合浦村，北人惟此读书园。
窦家风义人牢落，多少衡门欲断魂。
鹫峰院
林孝雍（宋代）

忆昔自胝舍，岚光翠潋侵。金周沙界断，紫碧洞天深。

有匪瞻淇奥，忘机学汉阴。寥寥千古意，瑶瑟岂遗音。
纱窗恨
毛文锡（五代）

新春燕子还来至，一双飞。垒巢泥湿时时坠，涴人衣¤

后园里、看百花发，香风拂、绣户金扉。月照纱窗，

恨依依。

双双蝶翅涂铅粉，咂花心。绮窗绣户飞来稳，画堂阴¤

二三月、爱随风絮，伴落花、来拂衣襟。更剪轻罗片，

傅黄金。
郭圃送芜菁感成长句
张耒（宋代）

芜菁至南皆变菘，菘美在上根不食。
瑶簪玉笋不可见，使我每食思故国。
西邻老翁知我意，盈筐走送如雪白。
蒸烹气味元不改，今晨一日如还北。
孔明用蜀最艰窘，百计掇拾无遗策。
当时此物助军行，渭上褒中有遗植。
英雄临事究琐屑，终服奇才屈强敌。
想见躬耕自灌畦，当时有意谁能测。
偈颂一百五十首 其三十五
释心月（宋代）

混不得，类不齐，六爻宛转见重离。夜深下视千山白，不是其中人不知。
渡江云 为虎观二丈题梅梁渔隐册
杨芸（清代）

旧游何处觅，冰绡尺幅，淡碧写湖天。湖平诗意远，觅个青蓑，小艇泛凉烟。

生香不断，访梅花、戴雪庐边。有数点、素鸥迎棹，仿佛石湖仙。

那年。鲈乡村树，遂得初衣，佳景堪留恋。须重向、溪阴种柳，岸曲栽莲。

一帆遥指潇湘浦，忆吴艭、听雨闲眠。燃楚竹、且分石鼎清泉。
赠萧时清
桑悦（明代）

十里螺湖如掌平，开门正挹沧浪清。
偶逢道士赠丹诀，闲课山童抄酒经。
昼长燕子飞入户，春尽树阴铺满庭。
近来闻说有奇事，卖药修琴曾到城。
新酿酴醾酒送吴蔡二副枢
文彦博（宋代）

此花犹未发，此酒已先香。独有甘芹意，开樽略为尝。
客中行
郑梦周（元代）

潮落潮生渐远行，不堪回首望松京。
海门千里来相送，只有青山最有情。
和张总管菊
李复（宋代）

云里霓裳闲俨雅，霜前黄鹄独轩昂。
不从春意装褫巧，却被秋风漏泄香。
为乡人赋心田
卫宗武（宋代）

方寸良畴人共有，能耕能敛几人知。
坦平非有山河蜀，存养何人雨露滋。
盍剖藩篱忘彼我，却明畦畛别公私。
尽多阴{隙日小换马}於中种，播获当为百世菑。
奉和鲁望樵人十咏。樵谿
皮日休（唐代）

何时有此谿，应便生幽木。橡实养山禽，藤花蒙涧鹿。

不止产蒸薪，愿当歌棫朴。君知天意无，以此安吾族。
送祝熙载之东阳主簿
欧阳修（宋代）

吴江通海浦，画舸候潮归。
叠鼓山间响，高帆鸟外飞。
孤城秋枕水，千室夜鸣机。
试问还家客，辽东今是非。
题画
沈周（明代）

碧水丹山映杖藜，夕阳犹在小桥西。
微吟不道惊溪鸟，飞入乱云深处啼。
山居十二首
淳藏王（宋代）

屋架数椽临水石，门通一径挂藤萝。
自缘此处宜投老，饶得溪云早晚过。
和陈别魁元吉
陈杰（宋代）

穷有诗劘垒，愁无酒盪城。
艰虞开口笑，邂逅倒衣迎。
朔雪残榆柳，东风拂燕鸾。
一樽何日醁，重论不嫌精。
哭余之张教授
方凤（宋代）

吾怜张仲蔚，青草少人行。
晓帐萤犹湿，空山鹤自惊。
徒余八斗望，谁筑五言城。
莽莽孤村外，王孙挂剑情。
探春
吕本中（宋代）

谩遣儿童扫雪开，却穿篱落看春回。
溪山冷落泥三尺，故旧飘零酒一杯。
止买芒鞋供踏雪，更携藜杖与寻梅。
玉川纵老生涯在，时有邻僧送米来。
次王守备韵
萧显（明代）

草亭新构绝尘侵，雅称将军逸乐心。能以文谟资武略，顿令城市有山林。

秋清抚景诗频咏，公暇娱情酒谩斟。晚节更怜丛菊在，西风吹绽满篱金。
酒泉子·水碧风清
顾敻（五代）

水碧风清，入槛细香红藕腻。谢娘敛翠，恨无涯，小屏斜。
堪憎荡子不还家，谩留罗带结。帐深枕腻炷沉烟，负当年。
初夏杂兴四首 其二
方一夔（宋代）

天气如秋意转阑，高楼簟枕带馀寒。楝花零落鱼初发，梅子青黄雨不乾。

客怕远行催早宿，农逢小熟劝加餐。近来悍吏经过少，更喜深山好长官。
东阿王墓
冯桂芬（清代）

风雅黄初有正声，雄文八斗冠群英。中原莽莽戈鋋气，东阁翩翩诗酒情。

羞与父兄同事业，不教宾客掩才名。如君位望犹求试，泪洒空山裋褐生。
满江红
郑元秀（宋代）

腊近嘉平，谁教放、梅梢弄雪。更为问、霜前甘泽，应何时节。十荚尧蓂开翠羽，一番潘貌蒸红颊。是武夷、六六洞王中，生贤哲。

头未雪，心犹铁。柔不茹，刚难折。个功名怀抱，试看摅发。渌水中间辞地角，绛霄高处朝天阙。管痴儿、事了挂冠归，方华发。
由南平至闽
耿介（清代）

茶洋六月放舟还，水竹千重咫尺间。龙抱石根翻急濑，天凭溪尺割青山。

人烟几处闻新哭，柳色经年忆旧攀。争似澄江垂钓叟，一竿无语伴鸥闲。
谢顾惠嵓园亭宴集
方献夫（明代）

屡借名园胜，初沾小雨凉。清尊消俗虑，高阁俯奇芳。

共有农家喜，偏添客梦长。迟回松竹底，恍忽在仙乡。
自吉水乘月放舟至玄潭
赵蕃（宋代）

木叶未尽脱，水光真接天。
苍然江上石，兀尔渡头船。
酒有三杯饱，诗无万斛泉。
冥冥鸿鹄举，渺渺鹭鸥眠。
披莽 其一
李之世（明代）

披莽从今始，旷然就剪除。朴椎存古意，疏野可吾庐。

萤熠萝轩火，蜗行石壁书。因兹便寝处，不乐亦何欤。
习剑
白玉蟾（宋代）

剑法年来久不传，年来剑侠亦无闻。
一从袖里青蛇去，君山洞庭空水云。
逸人习剑得其诀，时见岩前青石裂。
何如把此入深番，为国沥尽匈奴血。
下第述怀
张蠙（唐代）

十载长安迹未安，杏花还是看人看。名从近事方知险，

诗到穷玄更觉难。世薄不惭云路晚，家贫唯怯草堂寒。

如何直道为身累，坐月眠霜思枉干。
题润州多景楼
刘过（宋代）

金山焦山相对起，挹尽东流大江水。
一楼坐断水中央，收拾淮江数千里。
西风把酒闲来游，木叶渐脱人间秋。
烟尘茫茫路渺渺，神京不见双泪流。
君不见王勃才名今盖世，当时未遇庸人尔。
琴书落魄豫章城，滕王阁中悲帝子。
又不见李白才思真天然，时人未省为谪仙。
一朝放浪金陵去，凤凰台上望长安。
我今四海行将遍，东历苏杭西汉沔。
第一江山最上头，天下无人独登览。
楼高思远愁绪多，楼乎楼乎奈汝何。
安得李白与王勃，名与此楼长突兀。
属疾
强至（宋代）

壮怀衰独早，乐事病全稀。
静听闻花落，欹眠见燕归。
冠裳成外累，尘土汩真机。
强起亲曹事，遥惭旧隐扉。
酒泉子·长忆高峰
潘阆（宋代）

长忆高峰，峰上塔高尘世外。昔年独上最高层。月出见觚棱。

举头咫尺疑天汉。星斗分明在身畔。别来无翼可飞腾。何日得重登。
梅雨示何柯
曾丰（宋代）

屋漏床俱湿，墙颓土半乾。
管虫淫兔颍，箱漆浥龙团。
着火薰仍焙，教儿覆更翻。
好收书册在，念我置时难。
蔡洲
曾巩（宋代）

蔡洲昔人居，遗堵不可寻。青石久埋没，荒烟起空林。

昔人依刘表，意气传至今。广路竞朱毂，深藏閟黄金。

构难琦琮间，咎责积已深。终贻覆宗累，苟得非所钦。

为恶理当尔，足惩誇者心。
西江月·二八谁家姹女
张伯端（宋代）

二八谁家姹女，九三何处郎君。自称木液与金精。遇土却成三姓。

更假丁公锻炼，夫妻始结欢情。河车不敢暂留停。运入昆仑峰顶。
昭潭十爱
梅挚（宋代）

我爱昭州观，裁基压大溪。
一楼云驻隐，双表鹤归迷。
金剜先朝语，鸾惊旧史题。
皇恩新雨露，祈福为烝黎。
柳梢青 丁巳元旦，兼寄夫子
张鸿庑（清代）

绿蚁椒觞。声声爆竹，惊起东皇。瑞霭寒轻，风和香软，共试新妆。

画帘日影初长。鸟啼处、梅花弄香。芳草王孙，垂杨行客，费尽思量。
送童子下山
金地藏（唐代）

空门寂寞汝思家，礼别云房下九华。
爱向竹栏骑竹马，懒于金地聚金沙。
添瓶涧底休招月，烹茗瓯中罢弄花。
好去不须频下泪，老僧相伴有烟霞。
咏兴善寺佛殿灾
李荣（唐代）

道善何曾善，言兴且不兴。如来烧赤尽，惟有一群僧。
晋四厢乐歌二首 其二 正旦大会行礼歌
成公绥（魏晋）

穆穆天子。光临万国。多士盈朝。莫匪俊德。流化罔极。王猷允塞。

嘉会置酒。嘉宾充庭。羽旄曜辰极。钟鼓振泰清。百辟朝三朝。彧彧明仪刑。

济济锵锵。金振玉声。礼乐具。宴嘉宾。眉寿祚圣皇。景福惟日新。

群后戾止。有来雍雍。献酬纳贽。崇此礼容。丰肴万俎。旨酒千钟。

嘉乐尽宴乐。福禄咸攸同。乐哉。天下安宁。道化行。风俗清。

箫韶作。咏九成。年丰穰。世泰平。至治哉。乐无穷。元首聪明。股肱忠。

澍丰泽。扬清风。嘉瑞出。灵应彰。麒麟见。凤凰翔。醴泉涌。流中唐。

嘉禾生。穗盈箱。降繁祉。祚圣皇。承天位。统万国。受命应期。授圣德。

四世重光。宣开洪业。景克昌。文钦明。德弥彰。肇启晋邦。

流祚无疆。泰始建元。凤皇龙兴。龙兴伊何。享祚万乘。奄有八荒。

化育黎蒸。图书焕炳。金石有徵。德光大。道熙隆。被四表。

格皇穹。奕奕万嗣。明明显融。高朗令终。保兹永祚。与天比崇。

圣皇君四海。顺人应天期。三叶合重光。泰始开洪基。

明曜参日月。功化侔四时。宇宙清且泰。黎庶咸雍熙。

善哉雍熙。惟天降命。翼仁佑圣。于穆三皇。载德弥盛。总齐璇玑。

光统七政。百揆时序。化若神圣。四海同风。兴至仁。济民育物。

拟陶钧。拟陶钧。垂惠润。皇皇群贤。峨峨英俊。德化宣。

芬芳播来胤。播来胤。垂后昆。清庙何穆穆。皇极辟四门。皇极辟四门。

万机无不综。亹亹翼翼。乐不及荒。饥不遑食。大礼即行。乐无极。

登昆仑。上层城。乘飞龙。升泰清。冠日月。佩五星。扬虹霓。建彗旌。

披庆云。荫繁荣。览八极。游天庭。顺天地。和阴阳。序四时。曜三光。

张帝网。正皇纲。播仁风。流惠康。迈洪化。振灵威。怀万方。纳九夷。

朝阊阖。宴紫微。建五旗。罗钟虡。列四县。奏韶武。铿金石。扬旌羽。

纵八佾。巴渝舞。咏雅颂。和律吕。于胥乐。乐圣主。化荡荡。清风泄。

总英雄。御俊杰。开宇宙。扫四裔。光缉熙。美圣哲。超百代。扬休烈。

流景祚。显万世。皇皇显祖。翼世佐时。宁济六合。受命应期。

神武鹰扬。大化咸熙。廓开皇衢。用成帝基。光光景皇。无竞惟烈。

匡时拯俗。休功盖世。宇宙既康。九域有截。天命降鉴。启祚明哲。

穆穆烈考。克明克隽。实天生德。诞膺灵运。肇建帝业。开国有晋。

载德奕世。垂庆洪胤。明明圣帝。龙飞在天。与灵合契。通德幽玄。

仰化青云。俯育重渊。受灵之祜。于万斯年。
骅骝
王安石（宋代）

龙德不可系，变化谁能谋。
骅骝亦骏物，卓荦地上游。
怒行追疾亦，忽忽跨九州。
辙迹古所到，山川略能周。
鸿蒙无人梯，沆漭绕天浮。
巉岩拔青冥，仙圣所止留。
欲往辄不能，视龙乃知羞。
明堂庆成五首
任希夷（宋代）

合宫三岁缛仪收，太室先期肇自周。
玉瓒黄流躬裸宗，大圭玄冕荐嘉羞。
灵台毕举三千礼，銮路安行十二斿。
导从支归斋殿去，诘朝牡璧对天休。
水调歌头（寿致政叔，时又得孙）
石麟（宋代）

日暖唐宫绣，云绚鲁台观。九叶仙茅方茂，瑞气霭中山。逸老堂前戏彩，新抱玄孙弥月，红字写眉间。八十庆公寿，添撇更成千。

寿中星，人中杰，酒中仙。功名富贵，事业分付子孙贤。赢得濠梁真乐，剩有陶园佳趣，村屦日安闲。第恐非熊兆，好事逼新年。
侧金盏
姜特立（宋代）

浅浅娇黄向日开，枝头斜挂几金杯。
细详名字并花意，不醉花间不得回。
去岁道巴陵登岳阳楼以望洞庭真天下之壮观也因诵孟浩然气蒸云梦泽波撼岳阳城之句追
李纲（宋代）

重湖望不极，秋色蔼残阳。洲渚云沙白，菰蒲霜叶黄。

飞帆适沅澧，回雁过潇湘。楚客经行处，依然兰芷香。
和自遣
彭汝砺（宋代）

春花竞狼藉，暮鸟学啁嘲。劲节松千尺，奇文凤九苞。

杲之莲府客，嵇绍竹林交。欲看归廊庙，胡然忆旧巢。
再游上方
范成大（宋代）

僧共老花俱在，客将春鴈同回。
范叔一寒如此，刘剆前度曾来。
玉花洞
王哲（金朝）

要知端的，默细想，须凭因果。致令喜悦，投归玄妙，便把门儿锁。惺惺了了真堪可。有自然香火。净中寂阒，分明一个。师父来看我。
满江红（郑宪席上再赋）
洪适（宋代）

累月愁霖，知今夕、是何天色。秋老矣、芙蓉遮道，黄花留客。长有霜螯来左右，谁言枥马能煎迫。眄高穹、重叠起顽云，星难摘。

罗绮盛，轩窗窄。心已醉，肩须拍。更十分行酒，再三相吓。凤诏十行归路近，桂华千里明年隔。趁闲时、楼上共凝眸，芦花白。
次张学录韵十首
陈造（宋代）

张子五车读，笔作蛟龙腾。
百战气弥厉，依然短檠灯。
题伯祖平乐守素斋翁像
唐顺之（明代）

国史己收循吏名，蛮方犹忆使君清。祀留桐县如朱邑，文谕南君比陆生。

湘江又见棠花发，漓浦还闻俎豆成。清白传家自公始，高门大纛岂为荣。
送何石川京行
王渐逵（明代）

珠寺江头送客行，越山迢递接燕京。霜横白雁排风落，夜静寒潮带月生。

故国蘼芜烟水阔，高冈鸾凤羽毛轻。倭夷貊狄交侵入，儒者于今不讳兵。
支公禅院
谢淞洲（清代）

鸟道洑鸣雷，古寺转高木。白云淡无人，清风在修竹。

爱此山翠淡，欲滴幽人屋。野客闻鹤鸣，山僧报茶熟。

愿逐支公侣，常傍泉声宿。
同梁肯新云中侄游阴那山寺
黄华（清代）

叠嶂凌空结化城，探奇共喜值新晴。山房月出夜摩界，云壑泉飞太古声。

猿鸟中宵随衲定，松杉亭午伴经清。庭前柏子青青色，今昔何人同作盟。
鬻孙谣
李思衍（宋代）

白头老翁发垂领，牵孙与客摩孙顶。
翁年八十死无恤，邻女孩童困饥馑。
去年虽旱犹禾熟，今年飞霜先杀菽。
去年饥馑犹一粥，今年饥馑无余粟。
客谢老翁将孙去，泪下如丝不能语。
零丁老病维一身，独卧茅檐夜深雨。
梦回犹是悮呼孙，县吏催租正打门。
十月八日有感
马廷鸾（宋代）

日来天马愤挥戈，直为当年斧画河。
万炬莲灯照鲸海，一杯麦饭渡滹沱。
思陵录上哀荣极，德寿宫前耆旧多。
忍把原碑参叶记，江头石刻懒摩挲。
送友人西上
刘长卿（唐代）

羁心不自解，有别会沾衣。春草连天积，五陵远客归。

十年经转战，几处便芳菲。想见函关路，行人去亦稀。
答张侍御贾喜再登科后，自洛赴上都赠别
刘禹锡（唐代）

又被时人写姓名，春风引路入京城。

知君忆得前身事，分付莺花与后生。
巡按贺御史言事待罪次韵四首 其一
周瑛（明代）

䎒䎒鹰隼操，蔼蔼凤鸾仪。去国八千里，怀君十二时。

孤忠原自信，直论不能移。史传多英杰，应知有宿期。
和君实端明洛阳看花
邵雍（宋代）

洛阳花木夸天下，吾辈游胜庶士游。
重念东君分付意，忍於佳处不迟留。
朱象玄太史册封楚藩云将取道南游太岳诗以送之
王世贞（明代）

于皇展亲睦，宗子介樊襄。玉圭黄金册，炜晔出尚方。

伊余同门友，洵美清而扬。诏其辍史幄，尔往钦哉将。

天都辟阊阖，九奏何锵锵。莲烛际宸晖，星裾搴御芳。

前呼薄崇椒，后饯塞津桥。白茅仍拥节，班马重横镳。

雪里蓟门树，花前汉江桡。汉江一千里，方城暮烟紫。

鸣钲荡鱼龙，解缆采兰芷。荜路捧霓旌，从价蹑珠履。

帝命尊若天，王封固于砥。此时雍堤柳，柔条尽抽绿。

上客金马姿，小儿铜鞮曲。山问诸葛龙，门访庞公鹿。

羊碑摩绝翠，鲛渚泛明玉。壮游重茫然，弭节太和巅。

挥手弄日月，荡胸拂云烟。中有两仙童，跪捧琅函编。

奇字不可识，閟之二千年。今遇蓬莱客，始宣至人传。

归上紫皇寿，珥笔长周旋。
杜鹃花得红字
真山民（宋代）

愁锁巴云往事空，只将遗恨寄芳丛。
归心千古终难白，啼血万山都是红。
枝带翠烟深夜月，魂飞锦水旧东风。
至今染出怀乡恨，长挂行人望眼中。
手植桧灾次吴文定公韵
林俊（明代）

物理有代谢，人事多故新。皇王与帝霸，在眼今谁存。

两楹久梦与，手植犹庙门。纪年系衰周，历劫经暴秦。

九泉绝根曲，松桂非其群。李赵盛两见，郁尔苍云屯。

由蘖百年内，左纽还旧文。默运自元化，一体气焉分。

郁攸适为虐，此酷能前闻。枝叶化灰烬，祸比林木均。

犹馀根与干，周视环百巡。苏枯谅斯在，脉理关天人。

刚贞候芽茁，怒长相嶙峋。
和邓慎思未试即事杂书率用秋日同文馆为首句三首 其三
余干（宋代）

帘幕深常闭，门庭阒未开。愁将河女隔，喜见月娥来。

骚客吟冰柱，仙官醉玉杯。蹇修那可得，笑齿竟谁媒。
读重明纪异录二首有序 其二
卢龙云（明代）

传家勋节茂，德聚感仙灵。露浥萱逾秀，云开婺转荧。

阶庭重戏綵，里闬更垂青。母视从天视，应教护晚龄。
赋惠计院允堂
吴潜（宋代）

荆溪惠子鬓鬅鬙，义理钻研到粹精。
允以名堂由意实，漫云从仕但心亨。
一窗春草无穷意，四壁秋蛩不断声。
若向此中能领会，始知持敬造存诚。
答黄莘任道代书见寄
刘挚（宋代）

吾生本放浪，自比林壑人。谬此绁官组，试邑漳水滨。

疆田占泻卤，户俗籍羸贫。驿涂搔左臂，河流齧西漘。

役者动沦产，居者无储稛。科求困府调，期会严吏文。

儒生仕学古，志在膏斯民。慨叹适于此，踸踔徒自勤。

亦尝纾厚敛，粗自穷褐温。劳心米盐屑，秉笔朱墨纷。

尚赖厥俗古，椎然犹朴淳。因时罕讼诉，得以亲旧闻。

瞻言君子治，百里相依濒。厨传候使介，南北交欢忻。

议和六十年，中国劳锄耘。脂膏瘠黔首，岁月如转轮。

寸金比寸土，石晋真自焚。祖宗赫大业，此愿尝经纶。

遗愤郁未泄，壮士常云云。天运无盛衰，吾民系康屯。

远御在廊庙，勿惮躬觞飧。小官惠不耻，委吏孔所伸。

我亦走除道，折腰边马尘。缘兹有境会，每得言笑亲。

代去各匪远，木落秋风辰。知倦黎侯寓，来卜子骞邻。

东平我客久，蕃阜诚罕伦。齐鲁儒学地，遗风今尚存。

礼让行比屋，弦诵传里门。玉京辇路近，霏烟望氤氲。

梁岑耸秀概，回源号通津。炊玉北陂稻，鲙霜南浦鳞。

名园富夏果，冬山下寒薪。滋味闽越足，物色吴楚宾。

人物盛著录，衣冠若云屯。交朋三数子，英英鸾鹤群。

文章与言行，玉洁芝兰薰。方舟洞庭雨，载酒乐郊春。

羡君此谋吉，不必龟筮询。我马固已秣，君车亦宜巾。

瑶音枉嘉问，凌纸天葩芬。聊兹缔里社，愧匪金玉珍。
依韵谢任司封寄逍遥枕吟
邵雍（宋代）

夫君惠我逍遥枕，恐我逍遥蹟未超。
形体逍遥终未至，更和魂梦与逍遥。
潇湘夜雨（和潘都曹九日词）
周紫芝（宋代）

江绕淮城，云昏楚观，一枝烟笛谁横。晓风吹帽，霜日照人明。暗谁潘郎旧恨，应追念、菊老残英。秋空晚，茱萸细捻，醽醁为谁倾。

人间，真梦境，新愁未了，绿鬓星星。问明年此会，谁寄幽情。倚尽一楼残照，何妨更、月到帘旌。凭阑久，歌君妙曲，谁是米嘉荣。
题秋江垂钓图
刘崧（元代）

湛湛长江上有枫，江平日落见飞鸿。安得酒船三百斛，荷花荡里钓秋风。
定州晚发
洪颐煊（清代）

残星犹在树，驱马向西行。野戍霜华重，荒郊露气清。

车铃连远道，寺塔迥层城。我已栖栖惯，年来不记程。
西湖书院重建三贤堂
顾逢（宋代）

三贤堂废西湖上，文庙重营气宇新。
若得雪江相配享，方知创立是何人。
太庙乐歌九首 其四 皇高祖太原府君神室歌
牛弘等奉诏作（隋代）

缔基发祥，肇源兴庆。乃仁乃哲，克明克令。庸宣国图，善流人咏。

开我皇业，七百同盛。
挽致政朝散王大夫章二首
曹彦约（宋代）

子贵人间有，新难及盛年。
出藩先使节，入从冠经筵。
问政承颜日，归乡属纩前。
谁能碑有道，还合传先贤。
沁园春
郑元秀（宋代）

金虎鸣秋，玉龙ㄏ月，天气正凉。应梦熊时侯，叶丹苔碧，栖鸾亭馆，桔绿橙黄。人在兰台公子上，更身寄风流屈宋卿。登赏处，记含情纾思，曾赋高唐。
春明旧家不远，算蝉嫣袭庆，都付仇香。况鵾弦初续，和生角徵，鹗书频下，名厕循良。但得西风吹峡水，尽倒卷波澜添寿觞。功业事，有朱颜领略，未许称量。
和两峰怀西湖之作
谢迁（明代）

武林城西山绕湖，湖山曾驻南宋都。偏安风景已陈迹，只今一宋归皇图。

太平胜槩画图里，杨柳风轻杏花雨。苏堤虹卧联六桥，歌吹声中纷士女。

孤山雪后寒梅香，岳坟愁怨啼黄鸯。湖山主人远分阃，两峰回首思茫茫。

吾生久已辞金马，幽怀每在孤山下。湖船唱和待公归，我愿低头拜东野。
咏一滴泉
朱熹（宋代）

遥望南岩百尺岗，青山叠叠树苍苍。题诗壁上云生石，入定岩前石作房。

一窍有灵通地脉，半空无雨滴天浆。鹅湖此去无多路，肯借山间结草堂。
呈李卿
黄庭坚（宋代）

歌舞如云四散飞，东园篮轝醉归时。
细看春色低红烛，仰折花枝坠接（上四下离）。
仙李回风转长袖，野桃侵雨浸燕脂。
夜长昼短知行乐，不负君家乐府诗。
偈三首 其一
释元静（宋代）

君王了了，将帅惺惺。一回得胜，六国平宁。
木犀答二吴书
王遂（宋代）

月窟何因左右探，犹容坐客竞跻攀。
浑疑移种从天上，又似分香入酒间。
每为高秋成感慨，却□清味得幽闲。
先生燕坐真奇绝，愿作淮南庾子山。
和贫家静〔净〕扫地
李之世（明代）

琼人不货帚，教童缚数头。贫家无长物，阶净竹脩脩。

巧月到庭除，偏能为我留。窗明地亦洁，此乐安可媮。

净秽关至性，如味别薰莸。士品亦如斯，入室人焉廋。
同刘继邺秀才游岳麓登法华台呈如水长老
郭祥正（宋代）

南出长沙城，西渡潇湘水。谁铺碧鲛绡，迥透黄金底。

中分橘直洲，隐若鳌背起。府邑古称雄，地势信少比。

苟非仁义图，畴将甲兵洗。晚色烟雾开，人家明镜里。

斯须舍舟楫，纵步踏兰芷。遥遥望松门，物象愈奇伟。

枝叶既不繁，霜雪讵能毁。传云陶将军，屯营手植此。

至今凌云气，犹如大君子。才过清风峡，路转不容跬。

尘寰自此隔，佛界朗瞻跂。层梯上重门，绘塑光炜炜。

皓鹤去无踪，寒泉但清泚。遂登法华台，平目瞰千里。

返惊人世卑，堑壁徒为耳。连甍十万户，罗列在案几。

想当韩杜时，荆棘晦遗址。不见湘西篇，惟誇道林美。

幸同刘子来，纵视眼不眯。作诗君勿谦，前辈尚可拟。

挥笔方争豪，求心翻自鄙。请看梁上题，半是泉中鬼。

白发缠利名，何由外生死。道师深悟禅，软语听亹亹。

明驱三乘车，济我岸超彼。台名将谓何，此喻有深理。

香色存天然，了不染泥滓。救物运真悲，得法终日喜。
送沈道立太史奉使肃藩
于慎行（明代）

亲函玺绶赐王侯，百二秦关亦壮游。华岳三峰天外落，洪河一苇日边流。

星潢色动金城夜，鼓角寒生玉塞秋。咫尺昆崙应可问，乘槎莫到海西头。
清平乐
朱敦儒（宋代）

相留不住。又趁东风去。楼外夕阳芳草路。今夜短亭何处。

杏花斜压阑干。朱帘不卷春寒。惆怅黄昏前后，离愁酒病厌厌。
暮春山课即事书怀十二绝 其四
郭之奇（明代）

村树含烟似碧，山花有色无香。从春暂假风日，何物堪同雪霜。
露星亭
叶适（宋代）

斗杓点翠为此城，四郊环拱来遥青。
知君欲览众山小，取砖磨遥天上亭。
身心合於高处着，万象不语森溱泊。
古今月色递浅深，志士可惜虚光阴。
丁丑岁旦
于石（宋代）

不写桃符换旧诗，辛盘竹爆付儿嬉。
山深未见新年历，只记梅花春早迟。
己丑元宵
连文凤（宋代）

不因灯火有元宵，强把时光慰寂寥。
十四年来无此兴，三更踏月过河桥。
正仲入鄞叙怀送别二首１
舒岳祥（宋代）

遇事无心心自放，如今心事放尤难。
酒开愁绪汤浇雪，书润枯肠火养丹。
欹枕啼鸦分晓色，把杯归雁破春寒。
君来访我连朝雨，三日新晴理去鞍。
放闸
释居简（宋代）

截住泠泠碧透沙，放开衮衮怒飞花。石疑初裂蓬婆麓，鲸拟洪飞海若家。

殷地贾馀翻霹雳，喷岩用壮激谽谺。凭阑小伫观流止，不独观澜一笑哗。
春景 疏帘看弈棋
刘辰翁（宋代）

道院无迎客，疏帘缈缈垂。未须惊倒屣，共看弈残棋。

日透花阴午，风摇竹影漪。呕心谁白黑，袖手见安危。

别墅尘难到，南风管已窥。仙凡终似隔，彷佛记来时。
赠无本上人
齐己（唐代）

往年吟月社，因乱散扬州。未免无端事，何妨出世流。

洞庭禅过腊，衡岳坐经秋。终说将衣钵，天台老去休。
送徐守民归浙之常山
先竹深府（明代）

壮游湖海几经年，老气凌云雪满颠。
诗思已成芳草梦，归心又上木兰船。
长亭人折春前柳，驿路梅开雪后天。
万壑千岩旧形胜，酒樽茶灶向谁边。
随他
张伯端（宋代）

万物纵横在目前，随他动静任哗欢。
圆明定慧终无染，似水生莲莲自乾。
二陆草堂怀古 其一
张吉安（清代）

婉娈昆山姿，俊伟产其麓。访古五茸城，喟焉叹二陆。

将相门华腴，文章世推服。赤乌销霸业，天意覆邦族。

《辨亡论》三篇，实自炫荆璞。相携事闇朝，羁旅作都督。

恩感成都王，罹祸何乃酷。仕宦一熏心，肺腑尽成俗。

漫将千里莼，比拟到羊酪。不见张季鹰，命驾秋风速。

鲙斸吴淞江，鹤听华亭谷。
醉中浩歌罢戏书
陆游（宋代）

造物小儿如我何，还家依旧一渔蓑。穿云逸响苏门啸，卷地悲渔易水歌。

老眼阅人真烂熟，壮心得酒旋消磨。傍观虚作穷愁想，点检霜髯却未多。
偈倾一百六十九首
释智朋（宋代）

旧岁昨宵去，新年今日来。
灯笼与露柱，不觉笑咍咍。
达磨面壁，云门念七。
哭殉难十公用前韵 其七 职方元升成公
刘宗周（明代）

饱历风霜心骨寒，馀生返国事辛酸。六师不借郎官箸，一剑应加司马盘。

哭拜鼎湖攀莫逮，魂依泉路体方安。时人早识杨忠悯，百鍊成钢仿佛般。
梁天机约重阳见访而汪正夫简报书斋丛菊辄有
郑獬（宋代）

简报丛菊生小蕊，枝头应似拨冰醅。
故人有信来相访，好祝秋风及早开。
登列岫
吴芾（宋代）

此邦已是富烟光，那更斯亭冠此邦。
正向座中窥列岫，恰从檐下瞰长江。
闲穿松径云生屧，宴坐蒲团月满窗。
想得山人应笑我，老来强拥碧油幢。
寄同年李侍郎龟正
黄滔（唐代）

石门南面泪浪浪，自此东西失帝乡。昆璞要疑方卓绝，

大鹏须息始开张。已归天上趋双阙，忽喜人间捧八行。

莫道秋霜不滋物，菊花还借后时黄。
满江红 寿推官焦元播庆六十
朱唏颜（元代）

凤鹤翩跹，记昨梦、天锡九龄。从头数，再周甲子，屈指天星。上界仙人足官府，人间岁月自峥嵘。庆明时，生甫又生申，维岳灵。珠盈掌，金满＊。浮瑞＊，啭春莺。是乃翁阴德，心事分明。笔下万言多活国，胸中三尺久持衡。慰来苏，为雨福苍生，腾颂声。
水调歌头 张耀卿寿日
李庭（金朝）

伤心庚开府，书剑忆游梁。十年流落冰雪，如履柏台霜。昨日螳螂当辙，今日豺狼当路，牛背置神光。竟访赤松去，不顾紫微忙。汉貂蝉，万人杰，八州王。有君如是何事，高卧北窗凉。传得黄州密印，有病安心是药，此外更无方。莫袖经纶手，遗爱在甘棠。
西庵寺
黄希旦（宋代）

胜刹幽深枕县西，我来正值孟冬时。虽无慧远门堪叩，幸有陶潜驾可随。

世态阶前朝槿色，岁寒云外老松枝。繄余本是林泉客，到此宁惭漫赋诗。
送朱舜卿赴汀州司
王十朋（宋代）

家塾游从久，贤关声誉驰。初官三语掾，馀事九章辞。

子正强而仕，予嗟久矣衰。愿言行所学，满慰素相期。
光禄朱卿挽词 其一
李廌（宋代）

自信仁由己，深知道满门。才华辉日域，嘉誉达天阍。

坦腹方趋进，亨衢迓骏奔。欲令唐晋后，不独美姚温。
送别史佥
方岳（宋代）

二月寒如此，君胡不少留。
夕阳随水去，春草泥人愁。
江上三年别，诗边两鬓秋。
折腰贫尚尔，天地一扁舟。
扇子诗
李石（宋代）

蜡面吹香细细斟，青梅不厌绿杯深。
莺儿燕子能饶舌，要问先生学醉吟。
藏春峡
杨时（宋代）

山衔幽径碧如环，一壑风烟自往还。
不似武陵流出水，残红那得到人间。
归朝欢·昨夜城头望牛斗
陈德武（宋代）

昨夜城头望牛斗。金气横空作龙吼。朝天尺一鹤飞书，尊前夺我龙头友。风流江左後。青毡旧物曾坚守。念侨居、淮阳九载，闲却丝纶手。花骢欲系无长柳。玉箸频挥翻短袖。凤凰台近月重圆，紫薇花暖香依旧。功名随分有。论交要在知心友。唱阳关、一杯别酒，先祝斯文寿。
东平周村驿观临川吴公题
贺铸（宋代）

顿辔挥毫墨尚新，碧纱从此碧生尘。
可怜庭下长杨树，犹有清阴待路人。
立秋
王十朋（宋代）

节物催吾老，天涯见立秋。凉微金尚伏，暑炽火初流。

家远思尝稻，年衰怯戴楸。归耕期已近，河汉望牵牛。
祝英台近 九月一日寿俞德载
陈亮（宋代）

嫩寒天，金气雨，搅断一秋事。仝样霏微，还作小晴意。

世间万宝都成，些儿无欠，只待与、黄花为地。

好招致。对此郁郁葱葱，新篘未成醉。翻手为云，造物等儿戏。

也知富贵来时，一班呈露，便做出、人中祥瑞。
白头母吟次杨孟载韵
杜寅（宋代）

白头母，征人妇，银钗零落凤凰股。
天寒日暮练裙薄，脉脉无言股庭树。
良人何在西从军，出入干戈死为伍。
腰间宝剑霜雪光，逐队齐行砍妖虏。
鼓衰力尽生死决，野旷天青塔铃语。
鬼妻悲号鬼为舞，泪血如珠溅行路。
郎今一去归何时，樱桃花开春满蹊。
侧身西望骨欲折，千里烟尘暗边埒。
君不见东阳御面顾渚茶，年年上供天王家。
月团小饼盘龙凤，玉尘十袭浮霜花。
祇今丧乱殊未已，武夫竞尔夸豪奢。
大明扬辉照村坞，愿见清平好官府。
延秋不闻乌夜啼，版图复入无东西。
翻虑此身先奄忽，不得亲收杞梁骨。
落花冥冥堕红雨，迟郎归来华表柱。
若为化作紫鸳鸯，一双飞上青云去。
癸巳日长至与世贤太史陪祀山陵往反得律诗十首 其十 入城与世贤别仍用其韵
程敏政（明代）

晓过荒城望九重，马蹄偏识旧行踪。河山沃野围京界，烟火连村别县封。

露气渐消双凤阙，日华先上万年松。城门暂与君相别，还约联珂觐六龙。
合肥怀古三首
吴资（唐代）

幼度提晋师，胡卒惊鹤唳。
城外军屯垒，可数不可计。
至今风雨夜，鬼哭杂异类。
偈颂一百二十三首
释崇岳（宋代）

只个长行粥饭僧，江南江北震乾坤。
而今又却随他去，讨甚杨岐八世孙。
庆行俭初度并赠礼闱校文之行 其三
杨士奇（明代）

三载兴贤选俊英，九重宣诏付铨衡。从来节操推公道，况是文铨擅老成。

春院下帘心独苦，夜灯开卷眼偏明。抡才为国真无忝，预咏薹莱颂太平。